ট্রাম্পের সিদ্ধান্তের খেসারত দিচ্ছে TATA সহ একাধিক দেশিয় কোম্পানি!

ওয়েব ডেস্ক: মার্কিন প্রেসিডেন্ট ডোনাল্ড ট্রাম্পের (Donald Trump) নতুন শুল্ক নীতির (Tariff Policy) গেরোয় পড়ে ধাক্কা খেল একাধিক ভারতীয় গাড়ি নির্মাতা সংস্থা। আমেরিকায় আমদানি করা সমস্ত গাড়ির উপর ২৫ শতাংশ শুল্ক বসানোর ফলে কার্যত টালমাটাল অবস্থা আন্তর্জাতিক বাজারে। এর প্রভাব সরাসরি এসে পড়েছে ভারতীয় অটোমোবাইল সংস্থাগুলির শেয়ারের উপর। বৃহস্পতিবার টাটা মোটরস (TATA Motors) সহ একাধিক গাড়ি নির্মাতা সংস্থার শেয়ারের দাম অনেক কমে গিয়েছে।

শেয়ার বাজারের (Share Market) দিকে নজর দিলে দেখা যাচ্ছে, আজ টাটা মোটরস-এর শেয়ারের দাম ৪.৭৭ শতাংশ কমে গিয়েছে। একইসঙ্গে অন্যান্য বিদেশি সংস্থাগুলির শেয়ারও পতনের মুখে। বিশেষজ্ঞরা বলছেন, এরকম চলতে থাকলে আমেরিকায় ভারতীয় গাড়ি রফতানি কার্যত বন্ধ হয়ে যাবে। আর ভারতীয় গাড়ি নির্মাতা সংস্থাগুলির পক্ষে এই ধাক্কা সামলানো সহজ হবে না।

আরও পড়ুন: ‘টিকটক’-এর উপর ট্রাম্পের ফতোয়া! শর্ত না মানলেই ‘ব্যান’?

সম্প্রতি, প্রেসিডেন্ট ট্রাম্প জানিয়েছেন, আমেরিকার বাইরে তৈরি হওয়া সমস্ত গাড়ির উপর ২৫ শতাংশ শুল্ক বসানো হবে, এবং এই সিদ্ধান্ত স্থায়ী হবে। তাঁর দাবি, এই পদক্ষেপের ফলে আমেরিকা ১০ হাজার কোটি ডলারেরও বেশি মুনাফা করবে। তবে বিদেশি গাড়ি সংস্থাগুলি যদি আমেরিকাতেই উৎপাদন করে, তাহলে তার জন্য কোনও শুল্ক প্রযোজ্য হবে না।

বিশ্লেষকরা মনে করছেন, এই শুল্ক বৃদ্ধির ফলে আমেরিকার অভ্যন্তরীণ গাড়ি বাজারে বড় পরিবর্তন আসবে। বিদেশি গাড়ির দাম বৃদ্ধির কারণে মার্কিন নাগরিকদের জন্য তা ক্রয়সীমার বাইরে চলে যেতে পারে। সেই সুযোগে টেসলার মতো মার্কিন সংস্থার গাড়ির বিক্রি বৃদ্ধি পেতে পারে। ঘনিষ্ঠ ইলন মাস্কের (Elon Musk) জন্য এটুকু তো করতেই পারেন প্রেসিডেন্ট ট্রাম্প! যদিও আগেভাগে তিনি সাফ জানিয়ে দিয়েছেন, এই সিদ্ধান্ত ইলন মাস্ক বা টেসলার জন্য নেওয়া হয়নি।